સરદાર પટેલ યુનિવર્સિટીના વાઇસ ચાન્સેલર ડો.શિરીષ કુલકર્ણીએ જણાવ્યું હતું કે ‘યુનિવર્સિટી દ્વારા શિક્ષણની સાથે વિવિધ રમતોમાં પણ વિદ્યાર્થીઓને પૂરતી તક મળે તે હેતુથી આંતર કોલેજ રમત સ્પર્ધાઓનું આગોતરું આયોજન કરીને કેલેન્ડર તૈયાર કરાયું છે. રમતોમાં ભાગ લેવા કોઇપણ પ્રકારની અડચણો ઉભી ના થાય તે માટેની તમામ તકેદારી કેલેન્ડર તૈયાર કરતા સમયે ધ્યાનમાં લેવામાં આવી છે. યુનિવર્સિટીએ પ્રથમવાર આંતર કોલેજ રમત સ્પર્ધાઓનું કેલેન્ડર તૈયાર કર્યું છે, જેમાં ડિસેમ્બર ૨૦૧૮ સુધીમાં ૧૯ રમતોનું આયોજન કરવામાં આવ્યું છે. આંતર કોલેજ રમત સ્પર્ધાઓના કેલેન્ડર મુજબ બેડમિન્ટનની સ્પર્ધાનો પ્રારંભ થઇ ગયો છે. ૧૦મી જુલાઇએ ક્રોસ કંન્ટ્રી, ૧૨મી જુલાઇથી જૂડો, ૧૩મી જુલાઇથી કુસ્તી, ૧૬મી જુલાઇથી બાસ્કેટબોલ, ૨૪મી જુલાઇથી ચેસ, ૩૧મી જુલાઇથી ટેબલ ટેનિસ, ૬ઠ્ઠી ઓગસ્ટથી વોલીબોલ, ૨૦મી ઓગસ્ટથી વેઇટ લિફ્ટીંગ, ૨૧મી ઓગસ્ટથી પાવર લિફ્ટીંગ, ૨૮મી ઓગસ્ટથી હેન્ડબોલ અને ખો-ખો, ૫મી સપ્ટેમ્બરથી શૂટીંગ, ૭મી સપ્ટેમ્બરથી બોક્સીંગ, ૧૦મી સપ્ટેમ્બરથી ફૂટબોલ, ૧૪મી સપ્ટેમ્બરથી ટેનિસ, ૨૪મી સપ્ટેમ્બરથી કબડ્ડી, ૨૭મી સપ્ટેમ્બરથી ક્રિકેટ અને ૧૧મી ડિસેમ્બરથી એથ્લેટિક્સની સ્પર્ધાઓ યોજાશે. આ સ્પર્ધાઓ યુનિવર્સિટી સ્પોર્ટસ કોમ્પલેક્ષ, બાકરોલ અને પેટલાદની આર.કે.પરીખ આર્ટસ એન્ડ કોમર્સ કોલેજ ખાતે યોજાશે.